HR Službeni list Europske unije L 336/36

DELEGIRANA UREDBA KOMISIJE (EU) 2015/2439

оd 12. listopada 2015.

o uspostavi plana za odbačeni ulov za ribolov određenih pridnenih vrsta u jugozapadnim vodama

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 15. stavak 6. te članak 18. stavke 1. i 3.;

budući da:

(1) Uredbom (EU) br. 1380/2013 nastoji se postupno napustiti praksa odbacivanja ulova u svim ribarstvima Unije uvođenjem obveze iskrcavanja ulova vrsta koje podliježu ograničenjima ulova.

(2) Člankom 15. stavkom 6. Uredbe (EU) br. 1380/2013 Komisiji se dodjeljuju ovlasti da donese planove za odbačeni ulov s pomoću delegiranog akta za razdoblje od najviše tri godine na temelju zajedničkih preporuka koje su izradile države članice nakon savjetovanja s relevantnim savjetodavnim vijećima.

(3) Belgija, Španjolska, Francuska, Nizozemska i Portugal imaju izravan upravljački interes u ribarstvu u jugozapadnim vodama. Te države članice Komisiji su dostavile zajedničku preporuku nakon savjetovanja sa Savjetodavnim vijećem za jugozapadne vode. Relevantna znanstvena tijela dala su znanstveni doprinos koji je preispitao Znanstveni, tehnički i gospodarski odbor za ribarstvo (STECF). Mjere iz zajedničke preporuke u skladu su s člankom 15. stavkom 6. Uredbe (EU) br. 1380/2013 i stoga bi u skladu s člankom 18. stavkom 3. te Uredbe trebale biti uključene u ovu Uredbu.

(4) U pogledu jugozapadnih voda, u skladu s člankom 15. stavkom 1. točkom (c) Uredbe (EU) br. 1380/2013, obveza iskrcavanja primjenjuje se na vrste koje definiraju ribarstvo najkasnije od 1. siječnja 2016. U skladu sa zajedničkom preporukom plan odbacivanja ulova trebao bi obuhvaćati ribolov lista, oslića i škampa (samo na područjima distribucije stoka koje se nazivaju „funkcionalne jedinice”) u zonama ICES-a VIII.a, b, d, e, ribolov škampa u zonama ICES-a VIII.c i IX.a (samo u funkcionalnim jedinicama), ribolov lista i iverka u zoni ICES-a IX.a i oslića u zonama ICES-a VIII.c i IX.a.

(5) U zajedničkoj preporuci predlaže se da se izuzeće od obveze iskrcavanja primjenjuje na ribolov škampa povlačnim mrežama na potpodručjima ICES-a VIII. i IX. jer postojeći znanstveni dokazi upućuju na moguće visoke stope preživljavanja, uzimajući u obzir karakteristike alata za ulov tih vrsta, ribarske prakse i ekosustav. STECF u svojoj ocjeni zaključuje da je potrebno još istraživanja da se potvrde postojeći nalazi te napominje da su ta istraživanja u tijeku i planu. To bi izuzeće stoga trebalo uključiti u Uredbu za 2016., uz odredbu kojom se od predmetnih država članica zahtijeva da Komisiji dostave dodatne podatke kako bi STECF mogao u potpunosti ocijeniti obrazloženja izuzeća.

(6) Zajedničkom preporukom obuhvaćena su tri izuzeća de minimis od obveze iskrcavanja za određene vrste ribolova i do određene razine. STECF je preispitao dokaze koje su dostavile države članice. Zaključuje da su u zajedničkoj preporuci sadržani obrazloženi argumenti povezani s otežanim povećanjem selektivnosti i nerazmjernim troškovima postupanja s neželjenim ulovom. U svjetlu prethodno navedenoga primjereno je uspostaviti izuzeća de minimis u skladu s postotkom predloženim u zajedničkoj preporuci i na razinama koje ne premašuju dopuštene u skladu s člankom 15. stavkom 1. Uredbe (EU) br. 1380/2013.

(7) Izuzeće de minimis za list do najviše 5 % ukupnog godišnjeg ulova te vrste, plovilima kojima se ta vrsta lovi u zonama ICES-a VIII.a i VIII.b povlačnim mrežama (koća) s gredom i pridnenim povlačnim mrežama (koća) temelji se na činjenici da je održiva povećanja selektivnosti vrlo teško postići. STECF je zaključio da su popratne informacije dovoljne da opravdaju zatraženo izuzeće. Stoga bi predmetno izuzeće trebalo uključiti u ovu Uredbu.

(8) Izuzeće de minimis za list do najviše 3 % ukupnog godišnjeg ulova te vrste plovilima kojima se ta vrsta lovi u zonama ICES-a VIII.a i VIII.b trostrukim mrežama stajaćicama i jednostrukim mrežama stajaćicama temelji se na činjenici da je održiva povećanja selektivnosti vrlo teško postići. STECF je zaključio da su popratne informacije dovoljne da opravdaju zatraženo izuzeće. Stoga bi predmetno izuzeće trebalo uključiti u ovu Uredbu.

(9) Izuzeće de minimis za oslić do najviše 7 % u 2016. i 2017. i 6 % u 2018. ukupnog godišnjeg ulova te vrste plovilima kojima se ta vrsta lovi na potpodručjima ICES-a VIII. i IX. povlačnim mrežama temelji se na činjenici da je održiva povećanja selektivnosti vrlo teško postići. Postojeće popratne informacije koje su predočene pokazuju da bi povećana selektivnost u predmetnom ribolovu uzrokovala gubitke utržive ribe koji bi ga potencijalno učinili neekonomičnim. STECF je dodao da bi ih trebalo nadopuniti dodatnim istraživanjima selektivnosti relevantnog ribolova. To bi izuzeće stoga trebalo uključiti u Uredbu, uz odredbu kojom se od predmetnih država članica zahtijeva da Komisiji dostave dodatne podatke kako bi STECF mogao u potpunosti ocijeniti obrazloženja izuzeća.

(10) Budući da mjere predviđene ovom Uredbom izravno utječu na gospodarske aktivnosti povezane sa sezonom ribolova plovila Unije i na njezino planiranje, ova bi Uredba trebala stupiti na snagu neposredno nakon objave. Trebala bi se primjenjivati od 1. siječnja 2016. kako bi bila u skladu s vremenskim okvirom utvrđenim u članku 15. Uredbe (EU) br. 1380/2013. U skladu s člankom 15. stavkom 6. te Uredbe ova bi se Uredba trebala primjenjivati najviše tri godine,

DONIJELA JE OVU UREDBU:

Članak 1.

Područje primjene

Ovom se Uredbom utvrđuju pojedinosti za provedbu obveze iskrcavanja, kako je predviđeno člankom 15. stavkom 1. Uredbe (EU) br. 1380/2013, a primjenjuje se u jugozapadnim vodama, kako je definirano u članku 4. stavku 2. točki (d) te Uredbe, u ribolovu utvrđenom u Prilogu ovoj Uredbi.

Članak 2.

Izuzeće na temelju stope preživljavanja

1. Izuzeće od obveze iskrcavanja predviđene člankom 15. stavkom 4. točkom (b) Uredbe (EU) br. 1380/2013 za vrste za koje znanstveni dokazi pokazuju visoke stope preživljavanja primjenjuje se u 2016. na škamp (Nephrops norvegicus) ulovljen na potpodručjima ICES-a VIII. i IX. povlačnim mrežama (šifre ribolovnih alata (2): OTB, OTT, PTB, TBN, TBS, TB, OT, PT i TX).

2. Države članice koje imaju izravan upravljački interes u jugozapadnim vodama moraju do 1. svibnja 2016. dostaviti dodatne znanstvene informacije kojima se podupire izuzeće iz stavka 1. Znanstveni, tehnički i gospodarski odbor za ribarstvo (STECF) ocijenit će dostavljene znanstvene informacije do 1. rujna 2016.

Članak 3.

Izuzeća de minimis

1. Odstupajući od članka 15. stavka 1. Uredbe (EU) br. 1380/2013 sljedeće količine mogu biti odbačene:

(a) za list (Solea solea) do najviše 5 % ukupnog godišnjeg ulova te vrste plovilima koja se koriste povlačnom mrežom (koća) s gredom (šifra ribolovnog alata: TBB) i pridnenom povlačnom mrežom (koća) (šifre ribolovnog alata: OTB, OTT, PTB, TBN, TBS, TB, OT, PT i TX) za ribolov te vrste u zonama ICES-a VIII.a i VIII.b;

(b) za list (Solea solea) do najviše 3 % ukupnog godišnjeg ulova te vrste plovilima koja se koriste trostrukim mrežama stajaćicama i jednostrukim mrežama stajaćicama (šifre ribolovnog alata: GNS, GN, GND, GNC, GTN, GTR i GEN) za ribolov te vrste u zonama ICES-a VIII.a i VIII.b;

(c) za oslić (Merluccius merluccius) do najviše 7 % u 2016. i 2017. i do 6 % u 2018. ukupnog godišnjeg ulova te vrste plovilima koja se koriste povlačnim mrežama (šifre ribolovnog alata: OTT, OTB, PTB, OT, PT, TBN, TBS, TX, SSC, SPR, TB, SDN, SX i SV) za ribolov te vrste na potpodručjima ICES-a VIII. i IX.

2. Države članice koje imaju izravan upravljački interes u jugozapadnim vodama moraju do 1. svibnja 2016. Komisiji dostaviti dodatne podatke o odbacivanju i sve druge relevantne znanstvene informacije kojima se podupire izuzeće iz stavka 1. točke (c). Znanstveni, tehnički i gospodarski odbor za ribarstvo (STECF) ocijenit će te podatke i informacije do 1. rujna 2016.

Članak 4.

Plovila koja podliježu obvezi iskrcavanja

1. Države članice u skladu s kriterijima navedenima u Prilogu ovoj Uredbi utvrđuju plovila koja podliježu obvezi iskrcavanja za svaku vrstu ribolova.

2. Predmetne države članice Komisiji i drugim državama članicama do 31. prosinca 2015. dostavljaju popise plovila utvrđenih u skladu sa stavkom 1. za svaku vrstu ribolova iz Priloga, s pomoću sigurne internetske stranice Unije za kontrolu ribarstva. Te popise redovito ažuriraju.

Članak 5.

Stupanje na snagu

Ova Uredba stupa na snagu sljedećeg dana od dana objave u Službenom listu Europske unije.

Ona se primjenjuje od 1. siječnja 2016. do 31. prosinca 2018.

Članak 4. primjenjuje se počevši od dana stupanja na snagu ove Uredbe.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 12. listopada 2015. Za Komisiju Predsjednik Jean-Claude JUNCKER

(1) SL L 354, 28.1.2013., str. 22.

(2) Šifre ribolovnih alata navedene u ovoj Uredbi definirala je Organizacija za hranu i poljoprivredu Ujedinjenih naroda.